ועדת העבודה, הרווחה והבריאות, כנסת 18, פרוטוקול מספר 102, 2009-10-14 09:00

חיים כץ: בוקר טוב לכולם, אני מתכבד לפתוח את ישיבת הוועדה.

חיים כץ: הנושא הראשון על סדר היום – הצעת חוק שעות עבודה ומנוחה (תיקון – הפסקה לצורך הליכה לשירותים), התשס"ט – 2009 של חברי הכנסת שלי יחימוביץ, שלמה מולה ויצחק וקנין.

חיים כץ: הייתי רוצה לשמוע את דברי המציעה, חברת הכנסת שלי יחימוביץ.

שלי יחימוביץ': מדובר בהצעת חוק שאני מודה שעדיף היה שלא היה בה צורך, ולכאורה – לא היה צורך לחוקק אותה אם עולם העבודה היה מתנהל בתנאים נורמאליים וכל עובד היה מקבל את הזכות הבסיסית כל כך שלכאורה אין צורך לדון בה של ללכת לשירותים.

שלי יחימוביץ': אבל מתברר שככל שעולם העבודה נעשה מופקר יותר, ויותר ויותר עובדים מועסקים באמצעות קבלנים, ומתייחסים אליהם לפעמים כמו אל בהמות ולא כמו אל בני אדם, אז כך הזכות הבסיסית הזו ניטלת מהם.

שלי יחימוביץ': הצעת החוק הזו נכתבה אחרי הרבה מאד פניות מהציבור – של קופאיות במרכולים, שיושבות משמרות שלמות ולא נותנים להן ללכת לשירותים כיוון שלהחליף אותן כרוך בקופאית מחליפה וזה כבר עולה יותר כסף.

שלי יחימוביץ': לכן הן גם לא שותות מים כדי שהן לא תיאלצנה ללכת לשירותים.

שלי יחימוביץ': כך יש פגיעה בריאותית.

שלי יחימוביץ': יש מאבטחים שעומדים שעות במשמרת ואין מי שיחליף אותם כדי ללכת לשירותים.

שלי יחימוביץ': כך גם טלפנים, מוקדנים, קלדניות, כשצריך להרים את היד כדי ללכת לשירותים ולעתים הן לא מקבלות אישור.

שלי יחימוביץ': יכולות לחלוף שעות עד שהן תקבלנה את הזכות הזו.

שלי יחימוביץ': אני רוצה, ברשותך, אדוני היושב ראש, לקרוא מייל אחד מתוך הרבה מאד מיילים שקיבלנו, כדי לתת המחשה לדבר, וזה דווקא לא מייל שגרתי.

שלי יחימוביץ': כותב לי בחור בשם רון שר: "קצת על עצמי – שמי רון, בן 26, גר בשכירות בתל אביב, קורע את עצמי יום יום בעבודת כפיים למחייתי.

שלי יחימוביץ': אני מתקין דקים ופרגולות, עובד אצל קבלן משנה שמבצע את העבודה לחברה גדולה בשם "פרקטים" שעובדת בעיקר עם העשירון העליון אם לא עם האלפיון העליון.

שלי יחימוביץ': מקרה שקרה לי היום..." כך הוא כותב "..

שלי יחימוביץ': אתמול כנראה אכלתי משהו לא טוב ואני משלם על זה עד עכשיו בכאבי בטן וריצות לשירותים, סליחה על התיאורים.

שלי יחימוביץ': עבדתי באתר בניה של בית ברמת השרון ובמקום לא היו שירותים.

שלי יחימוביץ': בבוקר בא לבקר באתר הקבלן שבונה את הבית או מישהו מטעמו והתלוננתי בפניו על כך שאין שירותים באתר.

שלי יחימוביץ': הוא ענה לי שהבוס שלי ידאג לי לשירותים כי הוא כבר הוציא אותם מהאתר, וטען שאנחנו האחרונים באתר, מה שלפי כל עין בלתי מקצועית ייראה כאמירה טפשית למדי.

שלי יחימוביץ': וטענה נוספת – שאין איפה לשים את זה" בסוגריים הוא כותב: שירותים כימיים.

שלי יחימוביץ': "מביאים את האסלות מאיטליה לפני שהדיירים נכנסים ושחס וחלילה איזה פועל ישב עליהם, מה שגם מטופש כי יש שם מספיק מקום לשירותים כימיים.

שלי יחימוביץ': התאפקתי חצי יום על מנת לא לפגוע בקצב העבודה, ובסוף לקחתי את האופנוע שלי ונסעתי לקניון הקרוב לעשות את צרכי.

שלי יחימוביץ': מזל שיש לי אופנוע כי הברירה היחידה, אם לא היה לי, זה לעשות באתר, איפשהו על השיש, אולי, או ללכת הרבה זמן לשירותים נורמליים.

שלי יחימוביץ': עדיף כבר ללכת הביתה.

שלי יחימוביץ': אגב...." הוא כותב, שימו לב: ,...

שלי יחימוביץ': באתר היו עוד לפחות שישה פועלים, חלקם ערבים, שצמים.

שלי יחימוביץ': חזרתי מהבילוי בקניון ובשעה 2 ו -30 הגיע למקום שומר שכשאין שם אף אחד שומר על המקום כי זה בתים של העשירון, ויש שם חומרים מאד יקרים.

שלי יחימוביץ': כל היום הייתי עצבני על עניין השירותים ואז גם חשבתי לעצמי כמה מסכן השומר שהוא צריך להיות שם בערך 16 שעות בלי שירותים.

שלי יחימוביץ': שוב הייתי צריך ללכת לשירותים.

שלי יחימוביץ': החלטתי לעשות מעשה ולהתקשר לקבלן שבונה את הבית, לבקש ממנו שיביא שירותים למחרת, שזו לא בקשה כל כך גדולה לקבלן שיש לו צ'ק פתוח.

שלי יחימוביץ': הוא ענה שאני אקפל את הדברים שלי ואעוף משם.

שלי יחימוביץ': התעצבנתי, הועפתי, אז עפתי משם.

שלי יחימוביץ': אחר כך הבוס שלי התקשר ואמר שגם לו אמרו להתקפל משם והוא מבין אותי, אך גרמתי לו נזק כספי.

שלי יחימוביץ': עכשיו לא נעים לי למרות שאנחנו חברים טובים, אבל גם הוא קיבל צעקות מהחברה.

שלי יחימוביץ': אני לא מאמין שזה יפגע לנו בעבודה, או משהו כזה, כי בלי להשתחצן – אנחנו מהמתקינים הטובים בארץ וזה רק קבלן קטן, יחסית, אבל המון אתרי בניה אין בהם שירותים.

שלי יחימוביץ': אני חושב שזה ביזיון.

שלי יחימוביץ': אני חושב שזכותו של כל אדם לנגישות נוחה לשירותים, גם אם הוא פועל ערבי, סיני, רוסי, שומר או אני – צבר שאוהב לעבוד".

שלי יחימוביץ': זה מייל אחד מיני רבים, וזו דוגמה לאתרי בניה.

חיים כץ: קודם כל – הבחור ברוך כשרון, כותב יפה.

שלי יחימוביץ': יש לו אופנוע.

שלי יחימוביץ': לאחרים שעובדים באתר אין אופנוע, וכמו שראינו – הקבלן שבונה כבר לא מחויב להם, כי בטח הם גם עובדי קבלן אחר בכלל.

שלי יחימוביץ': אז באמת אנחנו מדברים כאן על בעיה שהיא הרבה יותר רחבת היקף ממה שהיינו רוצים לחשוב.

שלי יחימוביץ': אין ברירה אלא לעגן את זה בחוק.

שלי יחימוביץ': מה שעוד הייתי מבקשת ממך, אדוני היושב ראש – יש הרבה סוגיות שגם אנחנו היינו רוצים לשנות בחוק, וגם הערות לקולא ולחומרה מכל - -

חיים כץ: אנחנו נציין היום את כל הסוגיות כדי שאף אחד לא יגיד לנו אחר כך שזה נושא חדש.

חיים כץ: נעשה כמיטב יכולתנו כדי לקדם את החוק כדי שאנשים לא יצטרכו לחפש קניונים.

שלי יחימוביץ': בקשתי היא שנעביר את החוק להצבעה בקריאה ראשונה כמה שיותר מהר ואת כל התיקונים האלה נעשה בדיונים מעמיקים בדיונים לקראת קריאה שניה ושלישית.

חיים כץ: נשמע את חבר הכנסת מולה, המציע השני לחוק הזה.

שלמה מולה: אדוני היושב ראש, האמת היא שלי אין הרבה מה להוסיף על מה שאמרה חברת הכנסת יחימוביץ, רק להגיד דבר נוסף אחד – אני חושב שדווקא הוועדה הזו, שאני לא חבר בה, אמנם, עוסקת הרבה מאד בנושא של שמירת זכויות עובדים.

שלמה מולה: אין דבר יותר חשוב מאשר לשמר את זכויותיו של העובד כאדם ולשמור על כבודו.

שלמה מולה: מבחינתי, באמת, התקנת שירותים, מתן אפשרות ללכת לשירותים במקום עבודה זו זכות יסודית בסיסית שמכבדת גם את המעסיק וגם את העובד, ולכן בהחלט כפי שציינה חברת הכנסת יחימוביץ – היה עדיף שלא היינו צריכים את החוק.

שלמה מולה: אבל כנראה שמה שקורה אצלנו הוא שכל פרצה – יש מעסיק שיש לו אולי יותר אדיבות לב, ויש אחד שכנראה לא, ולכן אין לנו ברירה אלא לחוקק את החוק.

חיים כץ: מי מהתמ"ת רוצים להגיד משהו?

דבורה אליעזר: אני מצטרפת לאמירות של חברת הכנסת יחימוביץ.

דבורה אליעזר: היינו מעדיפים שההצעה הזו לא תובא לדיון בוועדה ולהסתפק - -

חיים כץ: לא שלא תובא.

חיים כץ: שלא יהיה בה צורך.

חיים כץ: יש הבדל גדול.

חיים כץ: צר לנו שהיא צריכה להיות מובאת.

דבורה אליעזר: גם לנו צר והיינו מעדיפים להסתפק בהגדרה שבחוק שעות עבודה ומנוחה מה הן שעות העבודה שהן גם הפסקות קצרות לצורך החלפת כוח, אבל גם אנחנו נתקלנו בלא מעט תלונות של עובדים ועל מנת לקדם העסקה הוגנת של עובדים כמו שהיה בזכות לעבודה בישיבה – אנחנו כן רואים צורך בהצעת חוק זו.

דבורה אליעזר: הממשלה תומכת, כמובן, בכפוף לתיאומי נוסח.

דבורה אליעזר: הנוסח שמונח בפני הוועדה, לדעתנו, מוכן לקריאה ראשונה.

דבורה אליעזר: כמובן שיש ללבן כל מיני סוגיות.

דבורה אליעזר: אנחנו מוכנים שאלה תבואנה לדיון לקראת הקריאה השניה והשלישית.

חזקיה ישראל: אנחנו, בהתאחדות התעשיינים, גם מצטערים שהגענו למצב כזה שיש צורך בחוק כזה.

חזקיה ישראל: אני לא חושב שיש אצלנו בעיה כזו שיש צורך בחוק.

חזקיה ישראל: יחד עם זאת, כפי שחברי הכנסת העלו, כנראה שבמשק, במוקדים כאלה ואחרים יש תופעה כזו וצריך לתקן כדי לפתור את הבעיה הזו.

חזקיה ישראל: יש לנו הערות לגבי הנוסח.

חזקיה ישראל: אפשר לעשות את זה אחרי הקריאה הראשונה.

חיים כץ: גם אתה מסכים שזה יהיה אחרי הקריאה הראשונה, בסדר.

חיים כץ: יש עוד מישהו שרוצה לומר את דברו?

צבי שפר: אני מלשכת היועץ המשפטי להסתדרות.

צבי שפר: אנחנו מצטרפים לכל מה שנאמר פה.

צבי שפר: יש לנו גם הערות לשיפורים שבאמת אנחנו חושבים שזה יהיה נכון לקריאה השניה והשלישית.

נועה בן שבת: אולי נקרא את הנוסח ומקום שיש להעיר – נעיר.

אור רוזנמן: (קורא את הנוסח- סעיף 1, 2)

נועה בן שבת: בנוסח המקורי נאמר שהפסקה לצורך הליכה לשירותים תיחשב במניין שעות העבודה.

נועה בן שבת: אנחנו מבקשים להוריד את זה מסיבה ניסוחית אבל לא מסיבה מהותית.

נועה בן שבת: אנחנו חושבים שזה דבר שכבר מצא ביטוי בסעיף 1 לחוק.

חיים כץ: נדון בזה.

חיים כץ: תרשמי.

נועה בן שבת: חשוב גם להבהיר שאין כוונה לשנות מזה.

נועה בן שבת: בדיוק המשמעות היא שזו הפסקה שנחשבת בשעות העבודה.

אור רוזנמן: (ממשיך בקריאה – סעיף 2(ב), (ג).

נועה בן שבת: כדי להזכיר – רצינו לברר לקראת קריאה שניה ושלישית דבר ראשון - האם חוק שעות עבודה ומנוחה הוא המסגרת להוראה השניה פה בחוק, שמדברת על כך שיש חובה להתקין או שיהיה קיים מבנה שירותים או חדר שירותים נגיש לעובד.

נועה בן שבת: אנחנו צריכים לברר את היחס בין הוראה זו לבין הוראות אחרות רבות שקיימות בחוקים – גם בחוקי תכנון ובניה וגם בחובות שמוטלות על מעבידים, וגם – אם יש מקום לפטורים שכבר יהיו קבועים לגבי מקומות מסוימים שאולי הם יותר בעייתיים, והשאלה היא גם מידת חיוב המעביד לדאוג לתעסוקה השוטפת של השירותים.

נועה בן שבת: גם אלה שאלות שנובעות לאותן שאלות ומהיחס לחוקים השונים.

אור רוזנמן: (ממשיך בקריאה – תיקון חוק הזכות לעבודה בישיבה.

נועה בן שבת: וכאן, אדוני, יש הערות שגם כאן אפשר יהיה להגיע להסכמות, גם לגבי הנוסח – האם זה צריך להיות ממש מפורט כאן בחוק או שאפשר יהיה להפנות לחוק הזכות לעבודה בישיבה.

נועה בן שבת: גם לפרט את אותן הוראות שאנחנו מחילים לחוק הזכות לעבודה בישיבה – האם כולן מתאימות לשתי ההוראות, האם באותו גובה פיצוי – וכל הנושאים האלה שקשורים להתאמת ההוראות, אפשר יהיה לדון בהם לאחר מכן.

אור רוזנמן: (ממשיך בקריאה – 4 עד הסוף.

חיים כץ: מצויין.

חיים כץ: אז כמו שסיכמנו – נעביר את זה למליאה לקריאה ראשונה וכל הניסוחים וההסכמות יובאו בין ראשונה לשניה ושלישית.

חיים כץ: מי בעד אישור החוק?

חיים כץ: רוב.

חיים כץ: תודה רבה.

שלמה מולה: לצורך הפרוטוקול – אני מחליף את חבר הכנסת אריה ביבי בהצבעה.

חיים כץ: אם כך – זה התקבל פה אחד.

חיים כץ: תודה רבה, הישיבה נעולה.